Pia Christmas-Møller (KF), 2004-10-07:
Den tidligere statsminister Oluf Palme har engang sagt, at politik er at ville.
Det er ikke helt nok for mig.
Det er ikke nok at ville.
Man skal ville noget, og man skal derved ville at turde vælge.
For mig kan kernen i den politiske drivkraft i stedet udtrykkes med følgende tre ord: værdier, visioner og vilje.
Der skal være en indre og en ydre sammenhæng.
Det fortoner sig måske lidt i de daglige partipolitiske slagsmål, men desto vigtigere er det en gang imellem at fokusere på sammenhængen mellem livsværdier, det visionære samfundsengagement og viljen til de konkrete resultater i dagens og vejens politik.
Det helt fundamentale afsæt for os Konservative er at finde i vores syn på livet og dets mangfoldighed.
Som konservativ betragter man livet som en gave, der skal modtages og bruges med lige dele alvor og lidenskab.
Kan man selv klare tingene, kan man til gengæld ikke være bekendt at bede andre om at ordne dem for sig.
Derfor er det, at vi Konservative kræver en målrettet vækst og forskningsstrategi som svar
Vi vil, at der bliver satset på uddannelse, efteruddannelse, forskning, iværksættere og konkurrencekraft for vore virksomheder.
Vi vil et skattesystem, som sikrer incitament til at yde en ekstra indsats, og som kan klare finansieringen af de fælles opgaver.
Derfor er det, at vi glæder os over de gennemførte personskattelettelser, som giver ganske almindelige familier næsten 1.000 kr. mere om måneden.
Vi glæder os over regeringens initiativer til at få flere i arbejde, til at etablere en iværksætterfond og til at styrke efteruddannelsesindsatsen.
Der skal føres en offensiv forskningspolitik.
Grundforskning, anvendelsesforskning, udvikling og innovation er nøglen til fremtidens velfærd, intet mindre.
Vi Konservative ved godt, at tilværelsen ikke giver alle efter fortjeneste, og at nogle ikke kan klare sig selv.
Her må fællesskabet træde til med en tilstrækkelig stærk hånd.
Derfor er det, at vi Konservative vil have det socialpolitiske fokus på de virkelig udsatte: de hjemløse, voldsramte kvinder, truede børn m.v.
Og det vil vi fortsætte i den nye samling med bl.a. en behandlingsgaranti for alkoholikere.
Vi Konservative betragter menneskers forskellighed som en selvstændig værdi og ikke som et eller andet livsvilkår, der nødtvunget skal tåles, tværtimod.
Netop forskelligheden giver tilværelsen næring.
Det er i mødet mellem forskellige mennesker, at vi oplever spænding, dynamik, udvikling og, ja, kærlighed.
Derfor skal forskelligheden værnes og beskyttes med tolerance, derfor skal der være valgmuligheder, derfor stiller vi krav om, at forskellige behov bliver mødt med forskellige løsninger, også af det offentlige.
Og det gælder, hvad enten det drejer sig om børnepasning eller ældreomsorg.
Men det frie valg skal være et middel, ikke en genvej til at spise mennesker af alene med en check.
Derfor har vi ikke bare udstyret alle forældre med et fast beløb, men derimod gennemført en række valgmuligheder, eksempelvis frit valg for forældre, der har brug for et pasningstilbud i en anden kommune end den, de bor i, ligesom kommunerne har fået lov til at give de forældre, der selv vælger at passe børnene, en økonomisk håndsrækning.
I det nye år vil vi gennemføre en landsdækkende pasningsgaranti, som sikrer, at alle børn kan blive passet efter 6 måneder.
På samme måde er de ældre sikret langt større indflydelse på deres egne rammer.
Og i det kommende år vil også mulighederne for orlov til pårørende, der ønsker at passe døende, blive forbedret.
Udgangspunktet er for os hele tiden det enkelte menneske, den enkelte familie, som skal have en travl hverdag til at fungere, og ikke systemer, simpelt hen fordi individualiteten for os er særlig vigtig, og det gælder på alle planer.
Det er ikke kun et spørgsmål om den stærkes, den geniales individualitet.
Det er også individualiteten i den svage, i barnet, i den handicappede.
Vi kræver individualiteten respekteret og værnet, og derfor vil vi have et fællesskab, der både garanterer den enkeltes retssikkerhed, den enkeltes personlige frihed og den enkeltes personlige ansvar.
Derfor har vi Konservative en vision om et retssystem, som er i harmoni med borgernes retsfølelse, og derfor har vi sat ind over for grove forbrydelser med klar og konsekvent hånd.
I det nye år vil vi give mulighed for, at vor tids fingeraftryksmetode kan komme i anvendelse.
Det vil øge opklaringsprocenten af f.eks. indbrud dramatisk.
Individualisten er sig selv, men i modsætning til egoisten aldrig, aldrig sig selv nok.
Individualisten er sig sit ansvar over for fællesskabet bevidst
og udfolder sig i respekt for, at det er i fællesskabet med andre, at vi gror og vokser og får sat så vel frihed som tryghed i relief.
Det folkelige fællesskab betyder rent faktisk noget for os.
Vi ønsker at binde tråde fra fortiden til nutiden med håb om at finde pejling på fremtiden.
Vi ved, at nuets beslutninger formes på grundlag af erfaringen fra i går og med drømmen for i morgen som vision.
Derfor vil vi værne om at formidle vores fælles historie og kulturarv.
Derfor er vi parate til at satse på investeringer i fremtiden.
Derfor kæmper vi Konservative for visionen om en fælles folkeskole, der bringer faglighed og viden om vores fælles folkelige værdier videre til den opvoksende generation, og det gælder, uanset hvor i landet man bor.
Vi har længe luftet vore visionære ambitioner om et uddannelsessystem, der kan måle sig med de bedste og ikke bare de dyreste.
Vi er parate til forandringer og bevillinger, en skole-, en gymnasie- og en universitetsreform er allerede gennemført, og i finanslovforslaget er der afsat ekstra 2,3 mia. kr. over de næste 4 år, bl.a. til flere timer, nyere bøger og efteruddannelse af lærerne i folkeskolen.
Det er et vigtigt skridt i den rigtige retning.
Lærerne skal sikres ordentlige arbejdsvilkår.
Mens nogle hævder, at enhver er sin egen lykkes smed, ved vi Konservative godt, at det højst er en halv sandhed.
Vi ved godt, at sygdom og ulykker kan vælte os omkuld, og her er det, at fællesskabet skal træde til.
Derfor har vi Konservative en vision om et sundhedsvæsen, som kan behandle syge på højt internationalt niveau og ikke bare parkere dem på en venteliste.
Vi glæder os over, at der rent faktisk er sket en mærkbar nedsættelse af ventetiden siden valget.
Især de kirurgiske områder har fået et løft, men de medicinske områder må ikke glemmes, og også genoptræning og forebyggelse må i fokus.
Særlig opløftende er det, at regeringen har varslet en ny kræfthandlingsplan til foråret, og allerede nu står det klart, at der skal skaffes flere strålekanoner.
Visionen er klar: Danske kræftpatienter skal sikres den ypperste behandling.
Vi har igen og igen peget på behovet for en ny forvaltningsstruktur bl.a. af hensyn til sygehusdriften herhjemme.
Nu lykkes det.
Derfor glæder vi os til efter årtiers kamp at skulle gennemføre en omfattende strukturreform, som på alle afgørende punkter imødekommer vores konservative ønsker.
Amterne bliver afskaffet, en regionsløsning uden skatteudskrivende kompetence kommer til, opgaverne bliver løst tættere på borgerne, dér, hvor det er hensigtsmæssigt.
Ærgerligt er det bare, at bestræbelserne på at få et bredt forlig ikke lykkedes, men i dag er det blevet åbenbart for enhver, at Socialdemokratiet og De Radikale forhandlede på skrømt.
Det vidner forslaget til vedtagelse tydeligt om.
Men når der nu ikke kommer valg i dag, kan S og R jo stadig nå det, for vi vil faktisk gerne have dem med.
Lad dette være en opfordring.
Som konservative tror vi på, at individualismens dynamik er fællesskabets styrke, når den udfoldes i gensidig respekt.
Men en gensidig respekt er ikke kun knyttet til vores egen generation.
Vi føler også et ansvar og en forpligtelse på tværs af generationerne.
Derfor viser vi respekt for de generationer, fra hvem vi overtog samfundet, og ansvar for de generationer, der kommer efter os.
Det viser sig i vores bevidsthed om værdien af kulturarven og vores fælles historie, og det viser sig i vores investeringsvilje og i den økonomiske politik.
Men først og sidst viser det sig i vores respekt for vores fælles jord og vores fælles natur.
Derfor er en aktiv og offensiv miljøpolitik så central for os.
Markedskræfterne kan bruges til meget, men er ude af stand til alene at klare den nødvendige regulering, som hensynet til de kommende generationer kræver på miljøområdet.
Hvordan kan man f.eks. i dag sætte pris på regnskovene på en måde, som tager højde for de kommende generationers helt fundamentale efterspørgsel?
Det er jo meningsløst.
Når det gælder den hjemlige forurening, bruges både gulerod og pisk.
Væk kommer MTBE og svovl i benzinen.
Derfor skal de selvfølgelige håndhæves konsekvent.
Som sagt er vores engagement i fællesskabet forankret dybt i det konservative livssyn.
Det gælder selvfølgelig også vores engagement i det internationale fællesskab.
Hvad enten det drejer sig om EU, NATO eller FN, har vi aldrig vaklet i vores tro på Danmarks interesse i at være fuldt og helt med.
Vi ser med både forventning og stolthed frem til at indtage pladsen i FN’s Sikkerhedsråd.
Vi har den grundopfattelse, at vi overalt, hvor vi færdes, må vælge side til fordel for frihed og demokrati, til fordel for menneskerettigheder og retssamfund.
Derfor valgte vi i Irakspørgsmålet side, og vi har ikke fortrudt.
Vi har altid lagt vægt på, at vi i Danmark havde en bred enighed om udenrigspolitikken.
Jeg er derfor meget glad for, at den lidt pudsige debat, som vi oplevede herhjemme i sidste måned, om varigheden af Danmarks engagement i Irak nu har fortonet sig.
Man besindede sig i tide.
Det ville nemlig have været direkte uansvarligt at trække vores soldater hjem nu.
Det er derfor meget positivt, at der igen er bred tilslutning til at forlænge den danske styrkes mandat.
For os Konservative må selvfølgelig også udenrigspolitikken drives af værdier, visioner og viden.
Det fører ikke altid til lige populære standpunkter og beslutninger, men lederskab handler om at søge det rigtige og ikke nødvendigvis det populære.